Opozorilo: Neuradno prečiščeno besedilo predpisa predstavlja zgolj informativni delovni pripomoček, glede katerega organ ne jamči odškodninsko ali kako drugače.

Neuradno prečiščeno besedilo Uredbe o sistemu dovoljenj za zasaditev vinske trte obsega:

· Uredbo o sistemu dovoljenj za zasaditev vinske trte (Uradni list RS, št. 4/16 z dne 22. 1. 2016),

· Uredbo o spremembah in dopolnitvah Uredbe o izvajanju podpornega programa v vinskem sektorju (Uradni list RS, št. 23/17 z dne 5. 5. 2017),

· Uredbo o spremembah in dopolnitvah Uredbe o sistemu dovoljenj za zasaditev vinske trte (Uradni list RS, št. 22/24 z dne 15. 3. 2024).
UREDBA
o sistemu dovoljenj za zasaditev vinske trte
(neuradno prečiščeno besedilo št. 2)
I. SPLOŠNE DOLOČBE

1. člen

Ta uredba ureja sistem dovoljenj za zasaditev vinske trte za izvajanje:

· Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L št. 347 z dne 20. 12. 2013, str. 671), zadnjič spremenjeno z Delegirano uredbo Komisije (EU) 2023/2835 z dne 10. oktobra 2023 o dopolnitvi Uredbe (EU) št. 1308/2013 Evropskega parlamenta in Sveta v zvezi s pravili o uvozu v sektorjih riža, žit, sladkorja in hmelja ter razveljavitvi uredb Komisije (ES) št. 3330/94, (ES) št. 2810/95, (ES) št. 951/2006, (ES) št. 972/2006, (ES) št. 504/2007, (ES) št. 1375/2007, (ES) št. 402/2008, (ES) št. 1295/2008, (ES) št. 1312/2008, (EU) št. 642/2010, (EGS) št. 1361/76, (EGS) št. 1842/81, (EGS) št. 3556/87, (EGS) št. 3846/87, (EGS) št. 815/89, (ES) št. 765/2002, (ES) št. 1993/2005, (ES) št. 1670/2006, (ES) št. 1731/2006, (ES) št. 1741/2006, (ES) št. 433/2007, (ES) št. 1359/2007, (ES) št. 1454/2007, (ES) št. 508/2008, (ES) št. 903/2008, (ES) št. 147/2009, (ES) št. 612/2009, (EU) št. 817/2010, (EU) št. 1178/2010 in (EU) št. 90/2011 ter Izvedbene uredbe Komisije (EU) št. 1373/2013 (UL L št. 2023/2835 z dne 21. 12. 2023), (v nadaljnjem besedilu: Uredba 1308/2013/EU);

· Delegirane uredbe Komisije (EU) 2018/273 z dne 11. decembra 2017 o dopolnitvi Uredbe (EU) št. 1308/2013 Evropskega parlamenta in Sveta glede sistema dovoljenj za zasaditev vinske trte, registra vinogradov, spremnih dokumentov in certificiranja, registra o prejemu in izdaji, obveznega prijavljanja, uradnega obveščanja in objavljanja sporočenih informacij ter o dopolnitvi Uredbe (EU) št. 1306/2013 Evropskega parlamenta in Sveta glede ustreznih preverjanj in kazni, spremembi uredb Komisije (ES) št. 555/2008, (ES) št. 606/2009 in (ES) št. 607/2009 ter razveljavitvi Uredbe Komisije (ES) št. 436/2009 in Delegirane uredbe Komisije (EU) 2015/560 (UL L št. 58 z dne 28. 2. 2018, str. 1), zadnjič spremenjene z Delegirano uredbo Komisije (EU) 2023/1606 z dne 30. maja 2023 o spremembi Delegirane uredbe Komisije (EU) 2019/33 glede nekaterih določb o zaščitenih označbah porekla in zaščitenih geografskih označbah za vino ter predstavitvi obveznih navedb za proizvode vinske trte in glede posebnih pravil za navedbo in poimenovanje sestavin za proizvode vinske trte ter o spremembi Uredbe (EU) 2018/273 glede certificiranja uvoženih vinskih proizvodov (UL L št. 198 z dne 8. 8. 2023, str. 6), (v nadaljnjem besedilu: Delegirana uredba 2018/273/EU) in

· Izvedbene uredbe Komisije (EU) 2018/274 z dne 11. decembra 2017 o določitvi pravil za uporabo Uredbe (EU) št. 1308/2013 Evropskega parlamenta in Sveta glede sistema dovoljenj za zasaditev vinske trte, certificiranja, registra o prejemu in izdaji, obveznega prijavljanja in uradnega obveščanja ter Uredbe (EU) št. 1306/2013 Evropskega parlamenta in Sveta glede ustreznih preverjanj ter razveljavitvi Izvedbene uredbe Komisije (EU) 2015/561 (UL L št. 58 z dne 28. 2. 2018, str. 60), zadnjič spremenjeno z Izvedbeno uredbo Komisije (EU) 2022/2567 z dne 13. oktobra 2022 o spremembi Izvedbene uredbe (EU) 2018/274 glede sistema dovoljenj za zasaditev vinske trte (UL L št. 330 z dne 23. 12. 2022, str. 139), (v nadaljnjem besedilu: Izvedbena uredba 2018/274/EU).
2. člen

Izrazi v tej uredbi pomenijo:

1. pridelovalec je fizična ali pravna oseba, ki obdeluje vinograd ter je vpisana v register pridelovalcev grozdja in vina (v nadaljnjem besedilu: register) v skladu s predpisom, ki ureja register;

2. pridelava za lastno uporabo je obdelava manj kot 0,1 ha vinogradov na kmetijskem gospodarstvu za pridelavo grozdja za vino, ki je namenjeno izključno lastni porabi.

II. DOVOLJENJA ZA ZASADITEV VINSKE TRTE

3. člen

(1) Vinogradi se lahko zasadijo ali ponovno zasadijo le, če pridelovalec pridobi dovoljenje za zasaditev vinske trte.

(2) Ne glede na prejšnji odstavek se v primerih iz četrtega odstavka 62. člena Uredbe 1308/2013/EU vinogradi lahko zasadijo ali ponovno zasadijo brez pridobitve dovoljenja za zasaditev vinske trte.

4. člen

(1) Dovoljenja za zasaditev vinske trte so dovoljenja za novo zasaditev iz 63. člena Uredbe 1308/2013/EU in dovoljenja za ponovno zasaditev iz 66. člena Uredbe 1308/2013/EU.

(2) Dovoljenja za zasaditev vinske trte izdajajo upravne enote, ki vodijo register (v nadaljnjem besedilu: upravna enota).

(3) Površina, ki je v skladu s točko (b) prvega odstavka 63. člena Uredbe 1308/2013/EU vsako leto na razpolago za novo zasaditev, znaša 172,04 hektarja.
5. člen

(1) Vlogo za pridobitev dovoljenja za zasaditev vinske trte vloži pridelovalec na upravno enoto do 30. junija pred vinskim letom, v katerem bo zasajen vinograd.

(2) Vloga iz prejšnjega odstavka vsebuje:

· podatke o pridelovalcu,

· podatke o vinogradu, ki se bo zasadil, in sicer podatke o velikosti in lokaciji površine ter o vinski trti.

(3) Če se vloga nanaša na pridobitev dovoljenja za ponovno zasaditev, vsebuje tudi podatke o vinogradu, ki se krči, in sicer podatke o velikosti in lokaciji površine ter o vinski trti.

(4) Če se vloga nanaša na pridobitev dovoljenja za zasaditev vinske trte na površini, večji od 0,1 ha, mora vsebovati tudi mnenje o ustreznosti predvidene zasaditve, ki ga izda javna služba, delujoča na področju kmetijskega svetovanja v skladu z zakonom, ki ureja kmetijstvo.

(5) Podatek o lokaciji površine iz drugega odstavka tega člena je grafični prikaz zemljišča, na katerem se bo zasadila vinska trta. Grafični prikaz zemljišča se vpiše v register kmetijskih gospodarstev po postopku, ki določa vpis GERK-a v register kmetijskih gospodarstev v skladu s predpisom, ki ureja register kmetijskih gospodarstev.

(6) Na podlagi vloge iz prvega odstavka tega člena upravna enota izda dovoljenje za zasaditev vinske trte v skladu s postopkom iz 7. člena te uredbe, če bo vinograd zasajen s sortami vinske trte, kot jih določa predpis, ki ureja pridelovalna območja Republike Slovenije, in če je predvidena zasaditev ustrezna, kar je razvidno iz mnenja iz četrtega odstavka tega člena.

(7) Dovoljenje za zasaditev vinske trte iz prejšnjega odstavka vsebuje:

· podatke o pridelovalcu,

· podatke o vrsti dovoljenja,

· podatke o velikosti in lokaciji površine, na katero se nanaša dovoljenje, ter o vinski trti,

· podatke o veljavnosti dovoljenja.

(8) Upravna enota podatke o vlogah za pridobitev dovoljenja in izdanih dovoljenjih za zasaditev vinske trte vpiše v register kmetijskih gospodarstev.

6. člen

(1) Ne glede na določbo prvega odstavka prejšnjega člena lahko pridelovalec vloži vlogo za pridobitev dovoljenja za ponovno zasaditev najpozneje do konca drugega vinskega leta po izvedeni izkrčitvi vinograda ali pa pred izkrčitvijo vinograda, če se zaveže, da bo izkrčitev izvedel najpozneje do konca četrtega leta po zasaditvi novih vinskih trt.

(2) Upravna enota izda dovoljenje za ponovno zasaditev, če so izpolnjeni pogoji iz 66. člena Uredbe 1308/2013/EU.
(3) Za izvajanje drugega pododstavka tretjega odstavka 62. člena Uredbe 1308/2013/EU je dovoljenje za ponovno zasaditev vinske trte, katerega grafični prikaz zemljišča se nahaja lokaciji GERK-a, na katerem bo izvedena izkrčitev, veljavno šest let od datuma izdaje.

7. člen

(1) Upravna enota izda dovoljenje za novo zasaditev po prejemu obvestila ministrstva, pristojnega za kmetijstvo (v nadaljnjem besedilu: ministrstvo), da skupna površina zasaditev iz vlog za pridobitev dovoljenja za novo zasaditev ne presega površine, ki je v skladu s tretjim odstavkom 4. člena te uredbe na razpolago za novo zasaditev.

(2) Če v posameznem letu skupna površina iz vlog za pridobitev dovoljenja za novo zasaditev presega površino, ki je na razpolago za novo zasaditev, upravna enota odloči o vloženih vlogah šele po izvedenem izbirnem postopku iz 8. člena te uredbe in v rokih iz 7. člena Izvedbene uredbe 2018/274/EU.

(3) Na podlagi rezultatov izbirnega postopka upravne enote izdajo dovoljenja za novo zasaditev po vrstnem redu v izbirnem postopku razvrščenih vlog do izčrpanja površine, ki je v zadevnem letu na razpolago za novo zasaditev. Preostale vloge se zavrnejo.

(4) (črtan).

8. člen

(1) Če v posameznem vinskem letu skupna površina iz vlog za pridobitev dovoljenja za novo zasaditev presega površino, ki je na razpolago za novo zasaditev, ministrstvo na podlagi podatkov o vlogah za pridobitev dovoljenj za novo zasaditev iz registra kmetijskih gospodarstev v skladu z drugim odstavkom 7. člena Izvedbene uredbe 2018/274/EU izvede izbirni postopek in o rezultatih izbirnega postopka obvesti upravne enote do 15. julija tega vinskega leta.

(2) V izbirnem postopku iz prejšnjega odstavka se uporabijo prednostna merila in njihova utežitev, ki so navedena v prilogi, ki je sestavni del te uredbe, in so v skladu s prednostnimi merili iz točke B. priloge I Izvedbene uredbe 2018/274/EU. Izbirni postopek s prednostnimi merili se uporabi za celotno površino, ki je na razpolago za novo zasaditev.

(3) Podatke o pridelovalčevem izpolnjevanju prednostnih meril pridobi ministrstvo iz registra in registra kmetijskih gospodarstev.

9. člen

(1) Pridelovalci lahko od izdaje dovoljenja za zasaditev vinske trte do začetka sajenja upravni enoti sporočijo spremembo lokacije površine, na katero se nanaša dovoljenje.

(2) Na podlagi sporočila iz prejšnjega odstavka upravna enota izda novo dovoljenje za zasaditev vinske trte z novo lokacijo zasaditve, če so izpolnjeni pogoji iz 11. člena Izvedbene uredbe 2018/274/EU.

10. člen

(1) Pridelovalec, ki v obdobju veljavnosti dovoljenja za zasaditev vinske trte te ne začne saditi, eno leto po izteku veljavnosti tega dovoljenja ni upravičen do izdaje novega dovoljenja za zasaditev vinske trte.

(2) Določba prejšnjega odstavka se ne uporabi:

· če je neizkoriščenost dovoljenja posledica višje sile ali izjemnih okoliščin v skladu z zakonom, ki ureja kmetijstvo, ali
· če je bila površina, na katero se nanaša dovoljenje, zasajena z vinsko trto najmanj v obsegu 80 %.

11. člen

(1) Površine, zasajene z vinsko trto, ki 1. januarja 2016 niso vpisane v register kmetijskih gospodarstev, so lahko namenjene izključno pridelavi za lastno uporabo.

(2) Površine vinske trte, ki 1. januarja 2016 niso vpisane v register kmetijskih gospodarstev in niso namenjene izključno pridelavi za lastno uporabo, se štejejo za nedovoljene nasade v skladu z 71. členom Uredbe 1308/2013/EU.

(3) Površine iz prejšnjega odstavka in površine iz drugega odstavka 3. člena te uredbe, ki jih namerava pridelovalec uporabiti za tržno proizvodnjo, se ne štejejo za nedovoljene nasade, če pridelovalec za te površine pridobi dovoljenje za novo zasaditev v skladu s to uredbo pred prometom z vinom in drugimi proizvodi, ki izhajajo s teh površin.

III. NADZOR

12. člen

(1) Nadzor nad pravilno uporabo sistema dovoljenj za zasaditev vinske trte izvaja vinarska inšpekcija, ki za sistematične upravne preglede uporablja register in register kmetijskih gospodarstev, dopolnjuje pa jih s pregledi na kraju samem v skladu s splošnimi načeli za preglede, kot jih določa zakon, ki ureja kmetijstvo.

(2) (prenehal veljati).


Priloga: Prednostna merila in njihova utežitev


Uredba o sistemu dovoljenj za zasaditev vinske trte (Uradni list RS, št. 4/16) vsebuje naslednji prehodni in končni določbi:
»IV. PREHODNI IN KONČNI DOLOČBI

13. člen

(1) Pridelovalec lahko v skladu z 68. členom Uredbe 1308/2013/EU vloži na ministrstvo vlogo za pretvorbo pravice za obnovo vinograda, dodeljene z dovoljenjem za obnovo vinograda v skladu z Uredbo o uravnavanju obsega vinogradniških površin (Uradni list RS, št. 88/08, 5/09 in 62/10) in Pravilnikom o registru pridelovalcev grozdja in vina (Uradni list RS, št. 16/07 in 62/09), v dovoljenje za zasaditev vinske trte najpozneje do 31. decembra 2017.

(2) Ministrstvo pred izdajo dovoljenja za zasaditev vinske trte na podlagi vloge iz prejšnjega odstavka preveri, ali ima pridelovalec veljavno pravico do zasaditve v skladu z Uredbo o uravnavanju obsega vinogradniških površin (Uradni list RS, št. 88/08, 5/09 in 62/10).

(3) Dovoljenja za zasaditev vinske trte, ki se izdajo na podlagi vloge iz prvega odstavka tega člena, veljajo do konca drugega vinskega leta po vinskem letu, v katerem je bila pridelovalcu dodeljena pravica iz rezerve pravic, oziroma do konca petega vinskega leta po vinskem letu, v katerem je bila pridelovalcu dodeljena pravica za ponovno posaditev vinograda, vendar ne dlje kot do 31. decembra 2018.

(4) Za spremembo lokacije površine, na katero se nanaša dovoljenje za zasaditev vinske trte, izdano v skladu s tem členom, se uporabi postopek iz 9. člena te uredbe.

14. člen

Postopki dodelitve pravic do zasaditve in izdaje dovoljenj za obnovo vinograda, začeti v skladu z Uredbo o uravnavanju obsega vinogradniških površin (Uradni list RS, št. 88/08, 5/09 in 62/10) in Pravilnikom o registru pridelovalcev grozdja in vina (Uradni list RS, št. 16/07 in 62/09), se končajo v skladu z Uredbo o uravnavanju obsega vinogradniških površin (Uradni list RS, št. 88/08, 5/09 in 62/10) in Pravilnikom o registru pridelovalcev grozdja in vina (Uradni list RS, št. 16/07 in 62/09).

15. člen

Z dnem uveljavitve te uredbe prenehajo veljati:

· Uredba o uravnavanju obsega vinogradniških površin (Uradni list RS, št. 88/08, 5/09 in 62/10);

· V. poglavje in 19. do 24. člen ter priloga 7 Pravilnika o registru pridelovalcev grozdja in vina (Uradni list RS, št. 16/07 in 62/09).

16. člen

Ta uredba začne veljati naslednji dan po objavi v Uradnem listu Republike Slovenije.«.


Uredba o spremembah in dopolnitvah Uredbe o izvajanju podpornega programa v vinskem sektorju (Uradni list RS, št. 23/17) vsebuje naslednjo končno določbo:

»12. člen
Ta uredba začne veljati petnajsti dan po objavi v Uradnem listu Republike Slovenije.«.



Uredba o spremembah in dopolnitvah Uredbe o sistemu dovoljenj za zasaditev vinske trte (Uradni list RS, št. 22/24) vsebuje naslednjo končno določbo:

»KONČNA DOLOČBA

11. člen

Ta uredba začne veljati petnajsti dan po objavi v Uradnem listu Republike Slovenije.«.
